L'alcalde de Sagunt i el regidor d'Esports reben l'atleta Tarik El Amri en reconeixement pel seu bronze en el Campionat d'Espanya de 1.500 m. en pista coberta
11 d’abril 2022

![](/media/shznioi3/c1_mini_m1_recepcionatletatarikelamri_img_7110.jpg?width=850&height=566.9886363636364)

L'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han rebut este dilluns l'atleta local Tarik El Amri El Komiry en reconeixement per la medalla de bronze recentment aconseguida en la prova de 1.500 metres llisos del Campionat d'Espanya sub-18 celebrat a València el passat 6 de març i pel cinqué lloc en el Campionat d'Espanya de Camp a Través sub-18 de Getafe, on va participar representant la Selecció Valenciana.

El Amri ha acudit a la recepció acompanyat per la vicepresidenta del Club Atletismo Español Morvedre, Belén Sánchez, i junt a part de la seua família.

El primer edil li ha donat l'enhorabona en nom de tota la ciutat a ell i al CAE Morvedre per este èxit i ha destacat el treball amb el planter de l'entitat esportiva. **«La nostra perspectiva respecte a l'esport és donar suport a tots aquells esportistes que arriben a l'elit, però si realment volem que hi haja esportistes locals que arriben lluny ha d'haver-hi una bona faena amb els més jóvens»**, ha assenyalat.

En este sentit, Moreno ha subratllat la **«gesta»** aconseguida pel jove atleta, que **«ajuda a continuar defensant l'esport»** del municipi així com permet als clubs saguntins mostrar **«el potencial»** que té el planter local.

**«Si ens basem en l'edat de Tarik, podríem dir que estem davant una promesa de l'atletisme nacional, encara que els recents èxits aconseguits ens demostren que ja és una realitat amb un futur esperançador»**, ha manifestat per la seua banda el regidor d'Esports, Javier Timón. **«Desitgem que aconseguisca tots els objectius que es propose; estem segurs que, amb el seu treball i esforç, arribaran més i millors èxits»**, ha agregat.

Tarik ha agraït els honors que se li han brindat per part dels representants municipals i ha relatat com es va desenvolupar la seua participació en el campionat: **«No m'esperava quedar tercer d'Espanya, només buscava estar entre els sis primers per a sentir-me bé amb mi mateix i vaig baixar cinc segons la meua marca personal, tot i que esperava baixar dos segons, com a molt. No em veia tan en forma. Vaig estar bastant ràpid en la carrera»**.

La vicepresidenta del CAE Morvedre, Belén Sánchez, ha agraït a Tarik els seus triomfs i el seu esforç i li ha donat l'enhorabona per això, al mateix temps que li ha desitjat molts més èxits. A banda ha destacat la seua capacitat per a posar en pràctica estratègies diverses en carrera.

Tarik El Amri va nàixer al Marroc en 2006 i viu a Sagunt des dels 2 anys. Als 10 va començar a entrenar a l'escola del CAE Morvedre fins a la passada temporada, quan va fitxar pel CA Platges de Castelló, un dels equips més capdavanters i llorejats del panorama estatal, encara que continua mantenint com a entrenador Manolo Ripollés. Ara s'ha proclamat tercer d'Espanya sub-18 en 1.500 metres llisos en pista coberta i cinqué de Camp a Través, també en la categoria sub-18.

*   [](http://www.facebook.com/sharer.php?u=https://aytosagunto.es/va/actualitat/recepcio-atleta-local-tarik-el-amri-2022-04-11/ "Facebook")
*   [](http://twitter.com/share?url=https://aytosagunto.es/va/actualitat/recepcio-atleta-local-tarik-el-amri-2022-04-11/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/recepcio-atleta-local-tarik-el-amri-2022-04-11/ "Linked In")
*   [](mailto:?body=https://aytosagunto.es/va/actualitat/recepcio-atleta-local-tarik-el-amri-2022-04-11/)